“สรรพากร” คงเป้าเก็บรายได้ ปีงบ 64 ที่ 2.085 ล้านลบ. ลุ้นศก.ฟื้นตัวได้ตามคาด
“สรรพากร” คงเป้าเก็บรายได้ ปีงบ 64 ที่ 2.085 ล้านลบ. ลุ้นเศรษฐกิจฟื้นตัวได้ตามคาด
“สรรพากร” คงเป้าเก็บรายได้ ปีงบ 64 ที่ 2.085 ล้านลบ. ลุ้นเศรษฐกิจฟื้นตัวได้ตามคาด
22 ต.ค. 2563

นายเอกนิติ นิติทัณฑ์ประภาศ อธิบดีกรมสรรพากร เปิดเผยว่า กรมฯ ยังคงเป้าหมายการจัดเก็บรายได้ในปีงบประมาณ 2564 ที่ 2.085 ล้านล้านบาท แต่จะสามารถจัดเก็บได้ตามเป้าหมายหรือไม่คงต้องขอพิจารณาสภาพแวดล้อม รวมถึงการขยายตัวทางเศรษฐกิจที่สำนักงานเศรษฐกิจการคลัง (สศค.) อยู่ระหว่างการประเมิน แต่เบื้องต้นคาดการณ์ว่าเศรษฐกิจจะดีขึ้นในปีหน้า ขณะที่นายอาคม เติมพิทยาไพสิฐ รมว.คลัง ยังไม่มีนโยบายให้ปรับลดเป้าหมายดังกล่าวลง
อย่างไรก็ตาม กรมฯ ประเมินในเบื้องต้นว่าในปีงบประมาณ 2564 รายได้ส่วนหนึ่งจะหายไปประมาณ 1.2-1.5 แสนล้านบาท เป็นผลมาจากการออกมาตรการช่วยเหลือประชาชนและผู้ประกอบการที่ได้รับผลกระทบจากสถานการณ์โควิด-19 เช่น การลดอัตราภาษีหัก ณ ที่จ่าย จาก 3% เหลือ 1.5% ซึ่งประเมินว่ารายได้ในส่วนนี้จะหายไปประมาณ 1 แสนล้านบาท ส่วนมาตรการช้อปดีมีคืน จะทำให้สูญเสียรายได้ประมาณ 1.9 หมื่นล้านบาท รวมทั้งการให้สิทธิประโยชน์ทางภาษีสำหรับการซื้อกองทุนรวมเพื่อการออม (SSF) และกองทุนรวมเพื่อการเลี้ยงชีพ (RMF) ซึ่งทั้งหมดเป็นมาตรการที่ออกไปแล้วในปี 63 ยังไม่รวมมาตรการอื่น ๆ ที่คาดว่ารัฐบาลจะออกมาเพิ่มเติมในปีนี้
 “รายได้ที่หายไปมาจากการที่กรมฯ มีมาตรการช่วยเหลือ โดยเฉพาะการลดหย่อนในส่วนของภาษีเงินได้บุคคลธรรมดาที่จะมีสัดส่วนสูง ส่วนภาษีเงินได้นิติบุคคลก็จะหายไปในส่วนที่เกี่ยวกับมาตรการเรื่องการเลิกจ้าง การอบรมสัมมนา การกระตุ้นเศรษฐกิจตามนโยบายรัฐบาล” นายเอกนิติ กล่าว
ขณะที่ในปีงบประมาณ 2564 กรมฯ จะมีรายได้จากการจัดเก็บภาษีอี-เซอร์วิส เพิ่มอีกประมาณ 5 พันล้านบาท จากผู้ประกอบการแพลตฟอร์มต่างประเทศที่ให้บริการด้านความบันเทิง ซึ่งขณะนี้ร่างกฎหมายดังกล่าวผ่านในชั้นคณะกรรมาธิการแล้วรอเสนอให้สภาผู้แทนราษฎรที่จะเปิดประชุมในสมัยหน้า ซึ่งหากกฎหมายผ่าน ผู้ประกอบการจะมีเวลา 6 เดือนในการเตรียมความพร้อม
กฎหมายดังกล่าว กำหนดให้ผู้ประกอบการแพลตฟอร์มต่างประเทศที่ให้บริการด้านความบันเทิง จะต้องเสียภาษีมูลค่าเพิ่ม (แวต) 7% ทันทีที่มีการเรียกเก็บค่าบริการจากผู้ใช้บริการ ซึ่งเป็นการสร้างความเป็นธรรมให้กับผู้ประกอบการในประเทศ ที่ปัจจุบันหากมีรายได้เกิน 1.8 ล้านบาทต่อปี จะต้องยื่นจดเพื่อเสียภาษีมูลค่าเพิ่ม โดยที่ผ่านมาจากการหารือร่วมกับผู้ประกอบการต่างประเทศ ก็ยินดีที่จะดำเนินการ
อย่างไรก็ดี กรมสรรพากรได้ร่วมกับธนาคารพัฒนาเอเชีย (เอดีบี) นำนวัตกรรมให้ความรู้ทางภาษี taxliteracy .academy มาให้ความรู้ผู้เสียภาษีแบบดิจิทัล เช่น กลุ่มแม่ค้าออนไลน์ เป็นต้น โดยสาระสำคัญ เช่น การให้ทดลองเล่นโดยเลือกรูปแบบและเส้นทางวางแผนภาษี สำหรับผู้ประกอบการผ่านการตอบคำถามง่าย ๆ ในผลิตภัณฑ์การให้ความรู้ภาษี และมีการอธิบายเปรียบเทียบระหว่างการเสียภาษีประเภทต่าง ๆ รวมทั้งการให้ความรู้ผู้เสียภาษีอย่างถูกต้อง
สำหรับการจัดเก็บรายได้ของกรมสรรพากรในปีงบประมาณ 2563 อยู่ที่ 1.833 ล้านล้านบาท สูงกว่าเป้าหมายที่ปรับใหม่ที่ 1.82 ล้านล้านบาท ซึ่งได้รวมผลกระทบของโควิด-19 ไปแล้ว แต่ก็ยังต่ำกว่าเป้าหมายเดิมที่ 2.11 ล้านล้านบาท